Ohjaus: John Simpson
Tuotanto: Neal Edelstein, Mike Macari
Pääosissa: Katheryn Winnick, Laura Breckenridge, Keir O’Donnell, Jessica Lucas
John Simpsonin ohjaama kauhuelokuva Amusement on kokenut kovia. Vuonna 2007 valmistunut elokuva oli tarkoitus saada valkokankaalle muutamaankin otteeseen vuoden 2008 aikana, mutta onnea ei ollut. Leffa päätettiin jättää teatterilevityksestä kokonaan ja julkaistiin suoraan dvd:lle ja bluray:lle vuoden 2009 alussa. Enkä yhtään ihmettele, miksi…
Elokuva kertoo tarinan kolmesta nuoresta naisesta. Shelby (Breckenridge), Tabitha (Winnick) ja Lisa (Lucas) ovat lapsuudenystäviä. Heidän elämänsä saavat yllättävät käänteet, kun joku aloittaa systemaattisesti terrorisoimaan heitä. Erikoislaatuinen mielenvikainen hahmo menneisyydestä kun päättää viihdyttää itseään, ja nuoret naiset karmaisevine kokemuksineen ovat tälle sadistiselle hahmolle vain viihdettä. Mutta onko kujanjuoksu loputon? Vai löytyykö kenties sittenkin ulospääsytie?
Joopa joo. Amusement on niin tympeä elokuva, etten yhtään ihmettele sen julkaisusuunnitelman muutoksia. Siinä ei ole mitään, minkä vuoksi se pitäisi nähdä. Toki juonenkäänteitä on koetettu väsätä, mutta kolmen eri tarinan ymppääminen yhdeksi ei vain toimi. Käsikirjoitus kun on totaalisen heikko. Ohjaus ei saa juuri minkäänlaista tunnelmaa aikaiseksi, ja Keir O’Donnellin roolisuoritus on jotain niin järkyttävän luotaantyöntävää, että sitä katsoessa ei tiedä, pitäisikö itkeä vai nauraa. Jos jotain positiivista tästä julkaisusta hakee, niin se lienee bonusmateriaalin puuttuminen.
Photo’s copyright by New Line Cinema Picturehouse Holdings Inc. , 2009
Kun tuntematon soittaa (When a Stranger Calls)